Alisher Usmonov va rafiqasi nega yopiq tarzda ajrashayotgani aytildi

Rossiyalik milliarder Alisher Usmonov rafiqasi, badiiy gimnastika bo'yicha Rossiya terma jamoasi bosh murabbiyi Irina Viner bilan ajrashishi nima sababdan yopiq tarzda o'tkazilayotgani aytildi. Bu haqda oligarxning advokati Sergey Popovga tayanib, “Starxit” xabar berdi.
Jarayonda shaxsiy hujjatlar, jumladan, nikohni bekor qilish sabablari, turmush o'rtoqlarning yashash joylari va boshqalar to'g'risidagi ma'lumotlar ko'rib chiqiladi.
“Bizning ishonchli vakilimiz taniqli tadbirkor, nufuzli shaxs, uning rafiqasi esa taniqli murabbiy, bu faktlarni isbotlash shart emas. Ular munosabatlarining maxfiyligini saqlab qolgan; nikohdan keyin ommaviy axborot vositalarida nikoh qanday davom etayotgani haqida hech qanday ma'lumot bo'lmagan. Shaxsiy hayot haqidagi ma'lumotlarning tarqalishi biznesga salbiy ta'sir ko'rsatishi mumkin”, — degan advokat.
Moskva sudida tinch ajralish jarayoni davom etmoqda. Undan keyin mulkni taqsimlash bilan bog'liq jarayon bo'ladimi yoki yo'q noma'lum. Alisher Usmonov va Irina Viner 50 yilga yaqin birga yashab, shundan 30 yilida qonuniy nikohda bo'lgandan keyin ajralishga qaror qilgan. Ajrashish tashabbuskori 68 yoshli milliarder Usmonov hisoblanadi. Turmush o'rtoqlarning hech biri buning sababini izohlamagan.
Avvalroq Usmonov Buyuk Britaniyadagi top-10 milliarder ro'yxatidan chiqib ketgandi. Shuningdek, Usmonov yil boshidan buyon qancha pul yo'qotgani hisoblab chiqilgandi.